หุ้นปิโตรเคมีช่วยหุ้นไทยฟื้น
เช้านี้ดัชนีหุ้นลงไปต่ำสุดระดับ 1,042&nbsp; จุด&nbsp; ติดลบ&nbsp; 6.85 จุด ก่อนมีแรงไล่ซื้อกลับ
9 พ.ย. 2553

เช้านี้ดัชนีหุ้นลงไปต่ำสุดระดับ 1,042  จุด  ติดลบ  6.85 จุด ก่อนมีแรงไล่ซื้อกลับ
เช้าวันนี้ ตลาดหุ้นไทยเปิดมาอ่อนตัวลงตามภูมิภาค ระหว่างวันดัชนีหุ้นลงไปต่ำสุดระดับ 1,042  จุด  ติดลบ  6.85 จุดก่อนมีแรงไล่ซื้อกลับ โดยเฉพาะหุ้นที่ทำธุรกิจปิโตรเคมีและเคมีภัณฑ์  รวมถึงบริษัทที่โชว์กำไรไตรมาส3 ออกมาดี ทำให้ดัชนีกลับมาฟื้นตัวบางช่วงเห็นเป็นบวกได้ 
ทั้งนี้ นักลงทุนยังคงให้ความสนใจซื้อหุ้น บริษัทอินโดรามา  เวนเจอร์ส(IVL) ส่งผลให้ราคาหุ้นเดินหน้าต่อเนื่องจากวันก่อน ท่ามกลางมูลค่าการซื้อขายหนาแน่น   ส่วนหนึ่งเกิดจากคำแนะนำให้"ซื้อ"ของนักวิเคราะห์ เช่น บล.ธนชาต  เพราะว่า  IVL  จะขึ้นมาเป็นผู้ผลิตโพลีเอสเตอร์รายใหญ่ที่สุดในโลก และจะเป็น 1 ใน 3หุ้นที่  MSCI   เตรียมนำหุ้นเข้าคำนวณดัชนีในรอบนี้ และจะมีการประกาศออกมาอย่างเป็นทางการในวันที่ 10-11 พ.ย.2553 และมีผลปลายเดือนนี้   จึงดึงดูดให้นักลงทุนสถาบัน โดยเฉพาะจากต่างประเทศเข้ามาซื้อหุ้น 
นอกจากนี้ บริษัทยังมีความมั่นใจว่าแนวโน้มรายได้ในปีนี้จะเติบโตเป็นไปตามเป้าที่วางไว้ที่ 20% ส่วนในปีหน้าบริษัทมีแผนที่ลงทุนก่อสร้างโรงไฟฟ้าพลังงานแสงอาทิตย์หรือโซลาร์เซลล์ มูลค่าโครงการ 275 ล้านบาท ขนาดกำลังผลิต 2 เมกกะวัตต์ โดยบริษัทลงทุนเองทั้งหมดและคาดว่าการก่อสร้างจะแล้วเสร็จประมาณช่วงกลางปีหน้า 
บล.ธนชาตให้เป้าหมายหุ้น IVLปีหน้า ที่ 49 บาทโดยราคาหุ้นมีแนวโน้มทำ New High และขึ้นต่อเนื่องสู่เป้าหมายแนวต้าน 45 บาท และมีจุดทดสอบหลักที่แนวต้าน 50 บาท
ส่วนบริษัทไทยออยล์(TOP)ก็ได้รับความสนใจจากนักลงทุน หลัง รายงานว่า ไตรมาส 3 ปีนี้กำไรสุทธิ 2,322 ล้านบาทเติบโตจากช่วงเดียวกันปีก่อน 17.45%  ส่งผลให้ราคาหุ้นบวก2 บาทซื้อขายบริเวณ 64 บาท
อย่างไรก็ตาม แรงซื้อหุ้นวันนี้ยังคงเป็นไปอย่างค่อยเป็นค่อยไป ไม่ไล่แรงเหมือนวันก่อน ๆและยังมีแรงขายหุ้นบริษัทปตท.(PTT) และบริษัทสำรวจและผลิตปิโตรเลียม(PTTEP) ซึ่งมีผลต่อการคำนวณดัชนีมาก ทำให้ตลาดโดยรวมปรับตัวขึ้นลำบาก